
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 16P/11/2026 8726200710 17. 04. 2026 JUDr. Dagmar Soliarová ECLI:SK:OSPP:2026:8726200710.4
ROZSUDOK V MENE SLOVENSKEJ REPUBLIKY Okresný súd Poprad v konaní pred sudkyňou JUDr. Dagmar Soliarovou v právnej veci manželky A. B., C. D., nar. XX. XX. XXXX, trvale bytom E. F., t. č. F., G. H. XX, a manžela I. B., nar. XX. XX. XXXX, trvale bytom J., K. L. XX/XX, o návrhu manželky na rozvod manželstva a úpravu rodičovských práv a povinností rodičov na čas po rozvode manželstva k maloletým deťom I. B., nar. XX. XX. XXXX, M. N. B., nar. XX. XX. XXXX a O. B., nar. XX. XX. XXXX, všetky trvale bytom ako matka, zastúpené procesným opatrovníkom: Úradom práce, sociálnych vecí a rodiny Kežmarok, takto rozhodol: I. Súd manželstvo účastníkov konania I. B., nar. XX. XX. XXXX, a A. B., C. D., nar. XX. XX. XXXX, uzavreté dňa XX. XX. XXXX, zapísané v knihe manželstiev E. P. F., vo zväzku 26, ročník 2020, na strane 48, pod poradovým č. 148 r o z v á d z a. Súd s c h v a ľ u j e rodičovskú dohodu na čas po rozvode v nasledovnom znení: Maloleté deti I. B., nar. XX. XX. XXXX, M. N. B., nar. XX. XX. XXXX a O. B., nar. XX. XX. XXXX, sa na čas po rozvode z v e r u j ú do osobnej starostlivosti matky. Obaja rodičia s ú o p r á v n e n í a p o v i n n í maloleté deti zastupovať v bežných veciach a spravovať ich majetok. Otec s a z a v ä z u j e prispievať na výživu mal. I. sumou 100,- eur mesačne, na mal. M. N. sumou 100,- eur mesačne, a na mal. O. sumou 100,- eur mesačne, vždy do 15. dňa v mesiaci vopred matke, odo dňa právoplatnosti výroku o rozvode manželstva. Otec j e o p r á v n e n ý stretávať sa s maloletými deťmi každý nepárny týždeň v kalendárnom mesiaci od piatka 18.00 h do nedele do 18.00 h. Otec si mal. deti prevezme a odovzdá v mieste bydliska matky. Matka je povinná mal. deti na styk s otcom riadne a včas pripraviť. II. Odporca I. B., nar. XX. XX. XXXX s a z a v ä z u j e uhradiť súdny poplatok vo výške 100,- eur za návrh na rozvod. III. Žiaden z účastníkov n e m á nárok na náhradu trov konania. odôvodnenie: 1. Podľa § 2 ods. 1 a 2 zákona č. 161/2015 Z. z. Civilného mimosporového poriadku v znení neskorších predpisov (ďalej len ,,CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor
vykladajú ako návrh na začatie konania, účastník konania (ďalej len „účastník“) a konanie podľa tohto zákona, ak z povahy veci nevyplýva inak. 2. Podľa § 221 písm. a) zákona č. 160/2015 Z. z. Civilného sporového poriadku v znení neskorších predpisov (ďalej len ,,CSP“) písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania. 3. S poukazom na vyššie citované zákonné ustanovenia písomné vyhotovenie rozsudku neobsahuje odôvodnenie, keďže rozsudok bol vyhlásený na pojednávaní za prítomnosti všetkých účastníkov, ktorí sa práva na podanie odvolania proti rozsudku písomne vzdali. Poučenie: Proti tomuto rozsudku v súlade s § 368 CSP v spojení s § 2 CMP nie je možné podať odvolanie, nakoľko sa účastníci konania práva podať odvolanie po vyhlásení rozsudku výslovne vzdali do zápisnice súdu. Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko. (§ 27 ods. 1 zákona č. 36/2005 Z. z. Zákona o rodine a o zmene a doplnení niektorých zákonov). Podľa § 44 CMP, rozsudky o výživnom sú vykonateľné doručením. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov. Ak povinný dobrovoľne nesplní, čo mu ukladá vykonateľné rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na nariadenie súdneho výkonu rozhodnutia.

